b'\n_START_ARTICLE_\nWalter Zimmermann\n_START_PARAGRAPH_\nWalter Zimmermann (s. 15. huhtikuuta 1949 Schwabach) on saksalainen s\xc3\xa4velt\xc3\xa4j\xc3\xa4._NEWLINE_Zimmermann opiskeli lapsena oboen-, pianon- sek\xc3\xa4 viulunsoittoa ja aloitti 12-vuotiaana s\xc3\xa4velt\xc3\xa4misen. H\xc3\xa4n sai vuosina 1970\xe2\x80\x9373 opetusta K\xc3\xb6lniss\xc3\xa4 Mauricio Kagelilta. H\xc3\xa4n opiskeli my\xc3\xb6s elektronista musiikkia Otto Lasken johdolla Utrechtin yliopiston Instituut voor Sonologiessa, Amsterdamin yliopiston Etnomusicologisch Centrum Jaap Kunstissa ja yksityisesti Hamiltonissa, New Yorkissa 1974._NEWLINE_Zimmermannin saamiin palkintoihin ja tunnustuksiin lukeutuvat F\xc3\xb6rderpreis K\xc3\xb6lnin kaupungilta (1980), Ensemblia-festivaalin ensipalkinto (M\xc3\xb6nchengladbach, 1981), Prix Italia (1988) ja Mainzin Schneider\xe2\x80\x93Schott-musiikkipalkinto (1989). Zimmermann my\xc3\xb6s p\xc3\xa4\xc3\xa4si stipendin turvin Rooman Villa Massimoon vuonna 1987._NEWLINE_Zimmermannin s\xc3\xa4vellyksi\xc3\xa4 on esitetty eri puolilla maailmaa. H\xc3\xa4n on my\xc3\xb6s esiintynyt pianistina ja kirjoittanut artikkeleita ja kirjoja. H\xc3\xa4n on opettanut s\xc3\xa4vellyst\xc3\xa4 Li\xc3\xa8gen kuninkaallisessa konservatoriossa (1980\xe2\x80\x9384) ja Hochschule f\xc3\xbcr Musik Karlsruhessa (1990\xe2\x80\x9392). Vuonna 1993 h\xc3\xa4n aloitti opetuksen s\xc3\xa4vellyksen professorina Universit\xc3\xa4t der K\xc3\xbcnste Berliniss\xc3\xa4. H\xc3\xa4n on my\xc3\xb6s pit\xc3\xa4nyt luentoja ja mestarikursseja, muun muassa Darmstadtissa vuosina 1982 ja 1984. H\xc3\xa4nen puolisonsa on kuvataiteilija Nanne Meyer.'